"ขับรถมีน้ำใจ รักษาวินัยจราจร” คุมเข้มช่วงเทศกาลสงกรานต์ระหว่างวันที่ 11 – 17 เมษายนนี้
ศูนย์อำนวยการความปลอดภัยทางถนน เตรียมแผนบูรณาการป้องกันและลดอุบัติเหตุทางถนนช่วงเทศกาลสงกรานต์ ปี 2562 ภายใต้แนวคิด "ขับรถมีน้ำใจ รักษาวินัยจราจร” โดยคุมเข้มช่วงวันที่ 11 – 17 เมษายนนี้ โดยมีการบังคับใช้กฎหมายอย่างจริงจังและเข้มข้นตามมาตรการต่างๆ เพื่อให้การเดินทางของประชาชนเกิดความปลอดภัย       นายเชษฐา โมสิกรัตน์ รองอธิบดีกรมป้องกันและบรรเทาสาธารณภัย กล่าวถึงแผนบูรณาการป้องกันและลดอุบัติเหตุทางถนนช่วงเทศกาลสงกรานต์ 2562 ว่า ในช่วงเทศกาลสงกรานต์ เป็นช่วงที่ประชาชนเดินทางกลับภูมิลำเนาและท่องเที่ยวเป็นจำนวนมาก โดยเฉพาะการเดินทางทางรถยนต์บนท้องถนน ในแต่ละปีมักจะเกิดอุบัติเหตุบนท้องถนนค่อนข้างจะสูง ศูนย์อำนวยการความปลอดภัยทางถนน (ศปถ.) จึงได้จัดทำแผนป้องกันและลดอุบัติเหตุช่วงเทศกาลสงกรานต์ 2562 ขึ้น ซึ่งมีการแบ่งช่วงการดำเนินการเป็น 3 ระยะ ทั้งช่วงเตรียมความพร้อม ช่วงประชาสัมพันธ์สร้างการรับรู้ให้กับประชาชน และช่วงปฏิบัติการเข้มข้น ระหว่างวันที่ 11-17 เมษายน เน้นการบูรณาการความร่วมือของทุกภาคส่วน โดยช่วงเข้มข้นได้กำหนดยุทธศาสตร์ในการทำงาน เพื่อลดปัจจัยเสี่ยงด้านพฤติกรรมในการขับขี่ ทั้งการตั้งจุดตรววจ จุดบริการอำนวยความสะดวกให้กับประชาชน รวมทั้งมีการเข้มข้นรถโดยสารสาธารณะ จะต้องเกิดความปลอดภัยกับประชาชน ศูนย์อำนวยการความปลอดภัยทางถนน (ศปถ.) จะดำเนินการ 7 มาตรการหลักอย่างเข้มข้น ประกอบด้วย มาตรการการลดปัจจัยเสี่ยงด้านคน ด้านถนนและสภาพแวดล้อม ด้านยานพาหนะ ด้านการช่วยเหลือหลังเกิดอุบัติเหตุ ด้านความปลอดภัยทางน้ำ ด้านการดูแลความปลอดภัยให้แก่นักท่องเที่ยว และด้านการบริหารจัดการ เพื่อป้องกันและลดการเกิดอุบัติเหตุทางถนนให้เหลือน้อยที่สุด ขณะเดียวกัน ประชาชนทุกคนจะต้องปฏิบัติตามกฎหมายจราจรอย่างเคร่งครัด และขับรถมีน้ำใจ รักษาวินัยจราจร เพื่อให้การเดินทางช่วงเทศกาลสงกรานต์นี้ เป็นไปด้วยความปลอดภัย